Twee ‘onwettige mynwerkers’ doodgeskietArgieffoto van onwettige mynbedrywighede (Foto: Jennifer Bruce/ZUMA) Twee mans is Maandagaand in Allanridge in die Vrystaatse Goudveld doodgeskiet. Die mans was vermoedelik zama-zamas (onwettige mynwerkers). Brig. Motantsi Makhele, woordvoerder van die polisie, sê die polisie is omstreeks 21:30 na ’n misdaadtoneel by ’n mynskag in die omgewing ontbied waar hulle die liggame van twee mans aangetref het. Albei mans het ’n skietwond aan die kop gehad en is deur paramedici op die toneel dood verklaar. Een van die slagoffers is sedertdien geïdentifiseer as die 34-jarige Teboho Makhapha. Hy is oorspronklik van Lesotho, maar het ten tyde van die voorval in ’n informele nedersetting in Allanridge gewoon. Die ander slagoffer (32) is in dié stadium nog nie geïdentifiseer nie. Niemand is nog in verband met die voorval in hegtenis geneem nie. Enigiemand met inligting rakende die voorval word versoek om speursers. Tshidiso Tshabalala by 071 518 0995 te bel. Dié moorde volg enkele weke nadat die liggame van sewe onwettige mynwerkers langs die N12-hoofweg naby die Putfontein-afrit in Gauteng aangetref is. Dié mans was ook van Lesotho afkomstig. Al die liggame, afgesien van een met brandwonde, het koeëlwonde gehad. Daar word vermoed dat die mans ondergronds vermoor is en moontlik deel van voortgesette onwettige mynbedrywighede was.